Picks

Toto je zamyslenie

venované laickej interpretácii

nekonečnosti vesmíru.

V útržkoch,

lebo niekedy sú jediné čo z celku zostane.

Nebola nedeľa ráno a na podlahe v kúpeľni nikto nevrieskal, nehrýzol do cudzích dlaní. Nikto neplakal, len vstupné dvere ozdobené vencom z ľalií, cez ktoré už vchádzal málokto. Svet ženy s Picksom bol pod hladinou pokojný, vybavený len malým zvončekom pri dverách, pre tých, ktorí by ešte dokázali hladinu narušiť.

Dievča zazvonilo. O chvíľu sa k nemu veniec oblúkom priblížil a zmizol naľavo od neho. Stál pred ním muž, ktorý mu gestom naznačil, aby vošlo dnu. Vyzulo si tenisky a spolu chvíľu kráčali po chodbe, Picks, zamyslený a potlačujúci vzrušenie, dievča nervózne ako všetky pred ňou. Ticho bolo prerušené predstavením sa, dievčenský hlas sa neisto zoznamoval s rozľahlým priestorom. Picks zastal, a otočil sa k nemu.

Brakické vody sú fascinujúci priestor na život.

Väčšina organizmov žije buď v jednom alebo druhom type vôd,

len máloktoré to vydržia uprostred,

kde sa vody spájajú

a kde nikdy nie sú v rovnováhe.

Odmlčal sa a pozoroval ho. Páčil sa mu jeho výraz, bolo zaskočené, s mierne zdvihnutým obočím. „Picks,“ podal jej ruku a gesto podržal, až kým si v jeho očiach nevšimol ďalšiu zmenu. Hľadal hranicu, ktorá určovala koniec komfortného územia. Rukou v jeho dlani jemne cuklo. Cudzinka, nevedela takmer nič a zatiaľ prešla len málo dverami. *Prvý typ vody*, čo však bolo pre jeho zámery dôležité. Pustil ho a zamieril na poschodie. Zastal pred bielymi, neveľkými dverami. Stíšil hlas a opýtal sa ho, prečo prišlo. Vedel, že všetkým ženám sú služby priraďované náhodne, chcel ale počuť, čo mu povie. Nepovedalo nič, čo by mu prišlo zaujímavé, tak len prikývol, potichu otvoril dvere a naznačil mu, aby vošlo. Presvetlená miestnosť si dievča naaranžovala pred posteľ, vyrobenú pre spoločný spánok tak šiestich ľudí. Stálo potichu a uprene sa dívalo na obrovské, zhužvané periny, ktoré so šušťaním postupne odkrývali malú, bledú ženičku uprostred. Obe na seba bez slova hľadeli, zatiaľ čo Picks ich z rohu podkrovnej izby sledoval, nosom vdychoval zvláštnu, pomaly sa rodiacu atmosféru, ktorú dievča určite vycítilo. Znovu sa predstavilo. „A vy? Ako sa voláte?” Žene zjemnela tvár, nadýchla sa a slušným naučeným tónom mu spod prikrývky odvetila. „Neviem.”

Neviem.

Neviem, že by, kde ste boli, ale nešli,

lebo sa vrátili, nechcem vedieť,

že prídete lebo nie sme, to chcú.

Dievča sa zmätene obrátilo na Picksa. Tvár mal bez výrazu, ale v očiach neurčitej farby mal vzrušenie. „Len rob to, čo máš v popise služby. Skús Šeli aj okúpať, dnes to bude nutné.” Zavetril a prudko vzduch vydýchol nosom. Šeli, alebo tak nejak znelo meno dievčaťu. Pach moču už cítilo aj ono, tak si vyhrnulo rukávy a vydalo sa smerom k posteli. Picks si sadol na stoličku, ktorú vyhrievalo ranné slnko a sledoval, ako sa dievča Šeli prihovára. Vedel, že má rada nové tváre a že dnes mu ešte dovolí, aby ju poľahky vyzlieklo a odprevadilo k vani blízko postele. Tam sa to ale zvyčajne končilo. Chvíľu ešte sledoval, ako sa 45 kíl snaží strčiť do vane vrieskajúcich a kopajúcich 55 kíl. Potom sa postavil, napravil si košeľu a zišiel dolu po schodoch. V kuchyni postavil vodu na prvý čaj toho dňa a čakal, kým dievča príde dole.

Dole,

ako voda vyhnaná z pracne dosiahnutej výšky,

ako zmeškaný odpar smer oblaky.

„Uhryzla ťa?“ Dievča si prestalo šúchať ruku a prehrablo si ňou vlasy. Teraz síce zakrývali časť jeho tváre, ale druhú polovica šoku, ľútosti a strachu Picks videl. Odignorovalo otázku a chcelo položiť vlastnú, no prerušil ho. „Rob, čo môžeš, a do karty napíš, že s ňou nie sú žiadne problémy, v štátnom zariadení by nevydržala ani dva roky.“ Vyžmýkal čajové vrecúško a natiahol sa po kartón s mliekom. „Zamkla si dvere ?“ Dievča spozornelo. „Nie.“ „Prečo nie?” „Sme tu dvaja.“ Picksova ruka so šálkou sa zdvihla a znova poklesla. „Nie, si tu sama. Šeli ti povedala, že sa zvládne obliecť a poslala ťa dolu, však? Predvčerom ju našli susedia nahú pochodovať po vedľajšej ulici.“ Picks vstal a pohol sa smerom k umývadlu. Po ceste ešte napravil stoličku, ktorá vystrelila spod dievčaťa. Pristúpil a pustil si na ruky vodu. Chladná sa mu nahromadila v zopnutých dlaniach a stala sa súčasťou jeho priestoru, tak ako sa predtým stávala výplňou nespočetného množstva iných rúk tohto domu. Pribúdajúca a odbúdajúca nevydržala v tvare príliš dlho. Vypol kohútik a vodu tým odsúdil na konečné vytrácanie sa.

Vytrácanie sa.

Vytrácanie sa duší spod svetrov.

Dievča čupelo pri práčke a v rukách držalo kašmírový rolák, teraz vhodný už len pre väčšie bábiky. Vytiahlo aj zvyšok prádla a za tichého nadávania vybehlo po schodoch. Nepoškodené oblečenie povešalo a kašmírový rolák zapchalo hlboko do skrine. Vedelo, že Šeli na to aj tak už nikdy nepríde. Utrelo prach vo všetkých izbách na poschodí, okrem jednej zamknutej, a pozmývalo dlážku. Keď sa vrátilo do kuchyne, Šeli už mala zjedené raňajky, ktoré jej nachystalo. Keďže si v dome všimlo veľa kníh vo francúzštine, skúsilo napodobniť prízvuk a chvíľu Šeli zabávať. Fungovalo to a žena sa chichotala. Potom otvorilo chladničku a skúmalo 6 sklenených poličiek. „Pôjdem na nákup a Šeli vezmem so sebou.” Picks, stojaci v rohu kuchyne, ju zamyslene pozoroval. „Vyrazíme o pol jedenástej...” „*Good,* o päť minút som hotová.” Nervózne sa usmialo a vyšlo na chodbu, obzerajúc sa po svojich teniskách. Z kuchyne počulo Picksa pokračovať v zrejme ešte len začatej vete. „…vyjdeme na ulicu o 10.35 a k obchodu dorazíme o 10 minút neskôr. S nákupným košíkom vojdeme dnu a v 4. uličke sa od nás Šeli odpojí. Ukradne čokoládu a sama sa vyberie naspäť domov. Ochranka ju riešiť nebude, tu už ju všetci poznajú. Nás nájdu v uličke číslo 7 a oznámia nám, čo sa stalo. Donakupujeme a vyberieme sa hľadať Šeli po okolí. O 11.20 ju uvidíme, ako kráča smerom k nám na náprotivnom chodníku. Pozdraví nás a bude pokračovať ďalej smerom späť k obchodu, lebo si spomenie, že nás tam nechala.” Chvíľu bolo ticho a potom Picks dodal: „Nákup nebude potrebný.” Šnúrky od topánok opäť klesli na dlážku a dievča ich potichu nasledovalo.

Ticho nasledovalo.

Ticho bol názov kompozície útlej Šeli, sediacej na rozľahlej pohovke

s abstraktnou akvarelovou maľbou zavesenou nad jej hlavou.

Dievča vstúpilo do kompozície a prisadlo si. S očami na vyrezávanej komode, chvíľu počúvalo Šelin zvírený prúd myšlienok, potom sa z pohovky zosunulo, čuplo si ku komode a otvorilo ju. Štvrť hodiny si prezeralo fotografie, na ktorých bola ešte nie tak útla žena s mnohými ľuďmi zavesenými na jej ramenách. *Prajeme veľa šťastných vynorení*, písalo sa na jednej z nich. Vstalo, vyšla z obývačky a šlo ho hľadať na poschodie, no ani v jednej izbe ho nevidelo. Pre istotu ešte skúsilo stlačiť kľučku od dverí, ktoré boli predtým zamknuté. Otvorili sa. Dievča chvíľu váhalo, no nakoniec vošlo. „ Picks? Chcem sa ťa niečo opýtať.” Picks v nej však nebol. Izba vyzerala ako pracovňa, na zaprášenom monitore boli už vo vrstve na seba poprilepované pripomienkové papieriky, ktoré neprestali komandovať prítomnosť spred pár rokov. Na stole boli neporiadne poskladané papiere a niekoľko menoviek z konferencií. Boli tam položené aj dve knihy, z ich chrbtov si dievča prvýkrát prečítalo celé Šelino meno aj s trojpísmenkovou skratkou za ním. Cítilo, že potrebuje z izby odísť. „Čo si sa chcela opýtať?” Prudko sa otočilo za hlasom. Picks stál vo dverách, ale mal skôr pobavený, ako prísny výraz. Mimovoľne si pretrelo prstami kútik ľavého oka, čo Picksovi ešte viac roztiahlo úsmev a odkrylo v očiach niečo, čo si dievča síce všimlo, ale nevedelo to pomenovať. Nadýchlo sa vzduchu, ktorý vypĺňal dom priveľký jednej malej ženičke, a položilo svoju otázku. „Kde sú všetci?“ Picks na ňu uprene hľadel a pokojne povedal niečo o tom, že sa Šeli nemá hrabať vo veciach, keď je navyše prítomná v miestnosti, vraj nech fotografie nepodceňuje. To dievča zaujalo, ale chcelo sa vrátiť k pôvodnej otázke. „Picks...“. Muž sa vystrel v ráme dverí a pár vetami o niečo viac doplnil obraz ženy, ktorý si dievča snažilo vytvoriť. Bezdetná, rozvedená, s matkou v zlom fyzickom stave. Frekvencia návštev nepriamo úmerná postupu choroby. Predtým, ako sa Picks otočil a odkráčal z dverí, na jeden výdych ešte dodal: „Pokojne snívaj o tom, aký budeš mať život, aký bude raz pre tvoju rodinu. Keď chceš ale zatracovať cudzie rozhodnutia, rob to teraz, kým ešte pred žiadnymi nestojíš. Potom sa tej kyseliny, v ktorej budeš musieť sny jedných alebo druhých rozpustiť, už nikdy nedotkneš.“

Súdenie

Odsúdení na prechod ľaliovými dverami.

Kým boli?

„Šeli, musíme vziať tabletky, dobre?” Šeli sa obzrela na Picksa, ktorý ohrnul nos a gestom naznačil dávenie. „Nie, ďakujem,” odpovedala Šeli a chcela odísť z kuchyne. Dievča ju stiahlo naspäť, pokrútilo hlavou a neveriacky sa na Picksa zadívalo. „Šeli, aha, čo mám,” a znova ukázalo žene malú bielu tabletku. „Pekná,” odpovedala žena. Vzala ju, položila na kuchynskú linku a opäť chcela odísť, no dievča ju zastavilo a tentokrát počkalo pár sekúnd, kým to skúsilo znova. „Aha, pozri čo mám.” Šeli so záujmom prišla bližšie. “Čo máš? Jéj, to je pekné.” Vzala tabletku a vopchala si ju do vrecka nohavíc. Dievča sa nadýchlo, vydýchlo a vybralo tabletku z vrecka. Znova počkalo pár sekúnd. „Šeli! Aha!” „Jéj, čo to je?” “To je lietadielko, vzzzm, a musí pristáť v tvojej puse, už letí a pristá-” Žena ruku s lyžičkou zastavila. „Šeli, pozri, toto sú lieky, ktoré ti pomôžu, prosím, zober ich a zjedz, to je všetko, čo od teba chcem.” „Čo to je ?” „Lieky.” „Jéj, pekné, vzala tabletku, obzrela si ju a hodila ju do pohára s vodou. „Dofrasa. Prosím ťa!” Dievča jej podalo rozmočenú tabletku do ruky. Žena si ju chvíľu prevaľovala medzi prstami, kým ich nemala celé biele. „A čo to je?”

Čo to presne je,

tento fyzický stav

v milosti štatistických fetišistov.

Picks sedel v obývačke za stolom a netváril sa, že by stál o spoločnosť. Napriek tomu na dievča kývol, keď vychádzalo z kuchyne. „Neuvedomuješ si to, však? Čo vaša ľudská osobnosť vyžaduje, aby sa formovala.” Dievča si narýchlo premeralo jeho tvár so zvláštne dotknutým výrazom a smutne pozrelo na Šeli, ktorá sa v rohu izby postojačky hrala s kabelkou. „Viem ale, čo ju berie,” odvetilo a stočilo sa, keď vtom nadskočilo od zvuku, ktorý vydala Picksova ruka, keď udrela po stole. „Nie! Bahníš sa vo vlastnej ignorancii k tomu, čo sa tu deje, čo vytváram. Žiadna z vás to nechápe.” Zarazene na neho hľadelo, bolo si isté, že mu niečo ušlo. „Picks, ja…” „ Choď jej vymeniť plienku, kým ja nevymením teba.”

Nevymením teba.

Vymením teba.

*Teba*?

„Ale no tak, nechcem ti ublížiť.” Dievča kľačalo pri žene, na presiaknutých nohavičkách natiahnutých na plienke boli všetky 4 ruky. „Pozri, rýchlo ich stiahnem, vymeníme plienku a hneď ich budeš mať naspäť, dobre?” Šeli dievča okríkla a snažila sa ho obísť. Zastavilo ju a znova postavilo pred seba v kúpelni. „Máš tu krásnu vázu, tú na okne.“ Šeli sa otočila a začala niečo mrmlať. Spodné prádlo sa vtedy pomaly vydalo smerom dolu na úroveň členkov a potom to isté dievča spravilo s plienkou. Šeli sa už na ňu dívala, ale ostala potichu. Dovolila dievčaťu jej opatrne vyzliecť tepláky, tak aby plienku mohlo stiahnuť z nôh. Dávalo pozor, aby sa jej obsahom ničoho nedotklo, zbalilo ju a odložilo nabok. Jemne nadvihlo sveter a vlhčenou servítkou chcelo strieť zvyšky výkalov, ktoré mala Šeli prilepené na zadku. No predtým, ako sa jej vôbec dotklo, žena zvrieskla, odsotila ju a rozbehla sa polonahá smerom do obývačky. Dievča ju dobehlo a vstúpilo do paniky, tak ako iné dievčatá v jej veku vstupovali do rozprsknutého parfému. Šeli stála opretá o zadnú stenu a vrieskala. „Kto vôbec si?! Vypadni odtiaľ! Vypadni!” Zrazu jej tvár prebral opäť mdlý výraz, pristúpila k látkovej sedačke a sadla si na ňu.

Musíš ich vpustiť do seba, nech rozrazia dvere a doškriabu všetky steny,

vravel dievčaťu klient na kyslíkovom prístroji, keď sa rozprávali o emóciách.

Spočítaj, pochop a vypusť ich oknom,

inak ti pred dverami budú pomaly odjedať z duše.

Zvykol meditovať nahý.

Nahý príde a nahý z neho odíde.

A čo s človekom, ktorý sa zvlečie uprostred?

Uprostred poličky, na ktorej stála vysoká váza s ľaliami, našlo zbierku CD-čiek, na všetkých bol len jeden interpret. Chcelo to skúsiť. Deň sa končil a niečo v nej takisto. Nepodceňuj fotografie. Nemalo fotografie, malo niečo silnejšie. Meno zadalo do vyhľadávača a chvíľu hľadelo do obrazovky, kým nenašlo video s najväčším počtom zhliadnutí. „Šeli?” sedela na tej časti sedačky, ktorá bola suchá a nepáchol z nej ocot a sóda bikarbóna. Picks, vnorený do kresla zdvihol hlavu tiež, upútal ho vzrušený dievčenský hlas. Prisunulo taburetku tak, aby si mohlo sadnúť vedľa ženy, aby dovidela na displej. Vložilo jej mobil do rúk a čakalo. Šeli chvíľu hľadela na mladú ženu v červených šatách, plávajúcu v obilnom poli, kým nezdvihla zrak a nezahľadela sa do priestoru pred seba. Country hudba v hraní pokračovala a poskytla sa ako podmaz smejúcemu sa Picksovi. „Mňa odtiaľ už nevyženieš, *darling*.” Dievča po ňom blyslo pohľadom a po chvíli vzalo mobil zo Šeliných rúk. Stále hľadela pred seba, jej oči voľne blúdili po povrchoch vyrezávaných drevených komôd. Modré ako nezabúdky. Dievča sklonilo hlavu a očakávanie z jej výrazu sa pomaly vytrácalo. „Neprepínaj to” Vtom Picksov smiech ustal. „Tú pieseň poznám,” pokračovala Šeli a začala mimikou napodobňovať spevákovu tvár, v refréne sa k nemu pridala aj hlasom. Dievča ju sledovalo bez dychu, ako by ním mohlo rozbiť krehkosť, ktorú ten moment nadobudol.

Vynorenie.

Chvíľa nad hladinou nového, a nenávideným spôsobom vlastného ja,

kedy sa začne zbesilý pohyb padajúcich a potkýnajúcich sa myšlienok a nôh,

keď človek priskočí k posteli a chytí ruku,

*tu som, nanna*.

Šeli však pri sebe mala len jednu mladučkú cudzinku a Picksa, bledého s mraziacim pohľadom nasmerovaným na dievča, ktoré si ho nevšímalo. Leskli sa jej oči, to, čo bola a je, splynuli v jedno. „Vieš, ja nie som mimo, som len... inde,” pomaly povedala Šeli a roztraseným hlasom pokračovala: „Nepovie mi, čo ide robiť, nepovie mi, kde som,” rýchlo vzala dlane dievčaťa do svojich a pevne ich stisla, „už ani neviem, kto som, ani ako som sa sem dostala, ja len..” nachvíľu sa odmlčala a zapozerala sa na abstraktnú maľbu nad sebou. “Viem len, že potrebujem slnko a lásku”. Čas ani vzduch v miestnosti sa nehýbali, o to drsnejšie vyznel nečakaný, prudký výpad Picksa, ktorý sa hodil na dievča a zhodil ho z taburetky. Tvrdo dopadlo na chrbát a kŕčovito sa snažilo nadýchnuť. Picks sa nad ňou skláňal s pološialeným, ľadovým pohľadom, tlačil ju do zeme a vrieskal. „Na čo, dopekla, si myslíš, že sa hráš?!” Dievča sa po chvíli prestalo mykať, tak sa Picks sklonil nižšie a perami sa dotkol jej ucha.

Teraz by stačilo okolo nepravidelného tela

plného uhlov a citlivých zákutí

namaľovať čiaru, obrys obete.

Sfúkol by som ti kriedu už z trochu otupených ramien

a vyprevadil ťa do sveta plného mozgov,

ktoré o sebe rozhodli, že fungujú správne.

Do sveta hrdej vody, ktorá si plní úlohy.

„Ty pôjdeš a budeš ostatných učiť, ako si vážiť, čo majú, počuješ?!” Dievča ho s hrôzou počúvalo. Nechápalo. Nechápalo, kým vlastne bol. „Ale no tak, nie som taký, za akého ma teraz pokladáš. Nepripútal som Šeli na posteľ, aby sa jej pomaličky objavili preležaniny spôsobujúce hrozné bolesti, nenútim ju nosiť rýchlo sa napĺňajúci vačok na bruchu, do ktorého ústia vlniace sa črevá a tajne ho menia aj neskúsení opatrovatelia, ak nechcú, aby fekálie vyliezali stále vyššie po pokožke a desili svojich majiteľov, nenechal som ju čerstvo si zarámovať svadobné fotky a potom ju zložil takou silou, že si nedokáže schátraná a slabá už ani utrieť sliny stekajúce po brade, nenechávam ju nevládnu sa dívať ako v dome pribúdajú muchy, vädnú kvety a jej jediné jedlo zo stolíka pri lôžku si berie hladný pes. Ja taký nie som. Zatiaľ, uvidím ako na tom bude ďalšia generácia vašich nevďačných existencií.” Vtom si dievča spomenulo, kde už predtým zazrelo jeho meno. V Šelinej karte, tretí riadok na druhej strane bol najstručnejší v oboznamovaní *carerov* o tom, čo majú od klientov čakať. *Pick´s Frontal Lobe Disease*, bol návod na Šeli. Ležiace na zemi, dievča zrazu zatúžilo, aby prišla veľká rieka a zmiatla všetko preč, aby ju niekto oblial vedrom so studenou vodou z umývadla a ona zabudla na všetko, čo videla a zažila v ten deň. Keď to Picks urobil, zvrieskla a zalapala po dychu. V okamihu mu zakryl ústa rukou a pritlačil hlavu k podlahe. Počkal, kým so sebou neprestalo metať, potom mu ruku presunul za hlavu, druhú vložil pod driek a pritiahol si ho k sebe. „Cítila si tú rieku? Zmýva všetky spomienky preč, kým z teba nezostane čistá bytosť, surový ľudský tvor. Presiaknutý potenciálom, schopným meniť životy všetkým okolo seba. Obeta prinášajúca ľudské myslenie a cítenie. Stávaš sa novým typom vody.” Picks odtiahol hlavu dievčaťa od seba a tvár jej nasmeroval k tej svojej. Mal šialený, odhodlaný pohľad. „Ty bastard,” vydalo zo seba dievča potichu. Picks sa zasmial, pritiahol si ho ešte bližšie a pobozkal na čelo. „Ja si povolenie nepýtam.” Vtom prudkým pohybom dievča odsotil, akoby v jej mramore bola nenapraviteľná prasklina. Tvrdo si udrelo hlavu o zmáčanú dlážku. Keď bolesť trochu poľavila a dievča sa zorientovalo, zistilo že je v izbe len samo so Šeli. Ležalo v kaluži vody, ktorá vytekala z veľkej rozbitej vázy. Na zemi, vedľa jej nôh, bojovali o prežitie štyri ľalie. Šeli sedela na pohovke a pozerala do prázdna.

Prázdna.

Veta za vetou. Je ako monológ z abstraktnej drámy.

Dej o dvoch osobách v jednom prázdnom dome.

V jednej zdravej mysli, v druhej bunky miznú,

voda vysychá.

Keď živý človek umrie,

stáva sa človekom mŕtvym.

A Šeli ?

„Niečo sa ťa opýtam.” Žena ho nevnímala, no dievča napriek tomu pokračovalo. „Je tvoj vesmír nekonečný? Teraz to vidím takto: Keď telo vymaže svoju myseľ, vytvorí tým pre seba nový vesmír. Ten ak zlyhá, bude oňho postarané vo vesmíroch iných ľudí. Ak aj tie zlyhajú, splynie s vesmírom samotným. Čo povieš?” Niekde v dome zaznel mužský smiech. Dievča ešte počkalo, kým mu striedajúca nočná služba nezakýva z obývačky, rozlúčilo sa s brakickou ženou, obulo si tenisky a rýchlo vybehlo von z ľaliových dverí.